AfriForum se hofsaak teen Toerismedepartement op 28 April aangehoor - AfriForum
Die Noord-Gautengse hooggeregshof in Pretoria het vandag 'n bevel gemaak dat AfriForum se dringende hersieningsaansoek teen die Departement van Toerisme se gebruik van ras as maatstaf vir die toekenning van COVID-19-hulp aan toerisme-ondernemings, wat vandag gebring sou word, nou op 28 April aangehoor moet word. Die bevel bepaal verder dat die Departement onderneem dat geen besluite rakende die toekenning van hulp gemaak sal word voordat die hof 'n beslissing daaroor gemaak het nie.
Dié bevel van die hof is geskoei op 'n ooreenkoms wat gister laatmiddag tussen AfriForum en die Departement bereik is. Dié partye het ook ooreengekom dat AfriForum se aansoek op 28 April saam met 'n soortgelyke aansoek van Solidariteit aangehoor sal word.
Kallie Kriel, uitvoerende hoof van AfriForum, het die Departement se onderneming verwelkom om besluite oor die rasgedrewe COVID-19-hulpprogram op ys te plaas hangende 'n hofuitspraak. Volgens Kriel is dit ook 'n positiewe verwikkeling dat AfriForum en Solidariteit se aansoeke nou saam aangehoor gaan word.
"Dit is belangrik dat die hof sien dat sowel werknemers as besigheidseienaars nadelig deur rassemaatstawwe in COVID-19-hulp geraak sal word. AfriForum en Solidariteit se aansoeke sal sorg dat beide hierdie perspektiewe voor die hof geplaas sal word."
In die hofstukke versoek AfriForum dat die aansoek op 'n dringende basis hanteer word, aangesien die Toerismedepartement nou reeds op 'n weeklikse basis wil begin besluit watter toerisme-ondernemings gehelp sal word. Dié hulpfonds bevat tans R200 miljoen. AfriForum het ook verskeie gevallestudies by die hofstukke ingesluit van ondernemings wat deur hierdie arbitrêre vereistes benadeel word.
Volgens Kriel is dit skandalig dat die regering, in 'n tyd waar almal in die land saam teen COVID-19 as gemeenskaplike vyand behoort te staan, besluit het om selfs hulpverlening aan sukkelende ondernemings te misbruik om 'n rasse-agenda te bevorder. Kriel het daarop gewys dat die Departement se rassevereistes op onbillike diskriminasie neerkom en daarom ongrondwetlik is.
Post Tags:	#Diskriminasie#Hofbevel#Hulp#ondernemings#ras#Toerisme#verligting
Die burgerregteorganisasie AfriForum het vandag 'n beroep gedoen op genl. Bheki Cele, die Minister van Polisie, om daadwerklik op te…
Lees meer Polisie versaak gemeenskappe deur nie teen EFF-boelies op te tree nieContinue
AfriForum se Kranspoort-tak het op 13 April die monument by Loskopdam skoongemaak en geoudit as deel van AfriForum se monument…
Lees meer AfriForum knap monument by Loskopdam opContinue
AfriForum het in samewerking met rolspelers in die Witrivier-distrik weer eens 'n poging tot onregmatige grondbesetting die nekhou toegedien. Dít…
Lees meer AfriForum en gemeenskap laat grondgrypers op hul neuse kykContinue
AfriForum-tak rig skrywe aan Sedibeng Water en Matjhabeng-munisipaliteit oor waterkrisis
Die AfriForum-tak in Welkom het op 8 Februarie 'n dringende brief gerig aan sowel die Matjhabeng Plaaslike Munisipaliteit as Sedibeng…
Lees meer AfriForum-tak rig skrywe aan Sedibeng Water en Matjhabeng-munisipaliteit oor waterkrisisContinue